**ELŐTERJESZTÉS**

# Szombathely Megyei Jogú Város Városstratégiai, Idegenforgalmi és Sport Bizottságának 2023. december 12-i ülésére

**Beszámoló Szombathely Megyei Jogú Város Önkormányzata 2023. évi**

**testvérvárosi kapcsolatainak működéséről, eredményességéről**

Szombathely Megyei Jogú Város Önkormányzata a 2023. évben külön figyelmet szentelt testvérvárosi együttműködéseinek, mind a személyes látogatások során lehetővé váló kapcsolatfelvételeknek, mind pedig a pályázati együttműködéseknek. A testvérvárosi kapcsolatokon túlmenően kiemelkedő az egyéb nemzetközi együttműködések, találkozók száma is.

1. **Testvérvárosi pályázatok**
2. ***2023 februárjában*** Önkormányzatunk közreműködésével a Savaria Múzeum sikeres pályázatot adott be a Wacław Felczak Alapítvány Skamander pályázati kiírására az elblągi múzeummal. Az elnyert 1,5 millió Ft összegből várostörténeti kiállítás és workshop valósulhatott meg 2023. június 19. és 21. között lengyel testvérvárosunkban.
3. ***2023 szeptemberében*** Lecco testvérvárosunkkal Szombathely városa projektpartnerként pályázatot adott be a Polgárok, egyenlőség, jogok és értékek program (CERV) – Testvérvárosi kapcsolatokprogramjához kapcsolódóan, **„Testreszabott energia: Energiapolitikák egy változó világban”** címmel. A pályázat az energiapolitikák és a klímaváltozás kérdésével foglalkozik, és a gimnáziumok tanulóinak figyelmét próbálja a fenti témákból eredő kihívások felé irányítani, online egyeztetések, vetélkedő, illetve személyes találkozó segítségével.
4. **Savaria Történelmi Karnevál**

Szombathely idén is a Savaria Történelmi Karneválra időzítette fő testvérvárosi találkozóját. Hat testvérvárosunk, név szerint **Kaufbeuren, Kutaisi, Lecco, Oberwart, Santiago do Cacém és Sziszek** küldöttsége, valamint az Ír Nagykövetség, a Leopold Bloom Művészeti Alapítvány és a Lengyel Nagykövetség küldöttei látogattak el városunkba ***2023. augusztus 24. és 27. között****.* A delegációk megtekintették a város nevezetességeit, vezetést kaptak az Egyházmegyei Könyvtárban, illetve részt vettek a karnevál fő eseményein. Ezeken túl Lecco képviselőivel külön megbeszélést folytattunk az azóta beadott közös testvérvárosi pályázatunkból eredő feladatokról.

A ***2023. november 10-12. között*** zajló **Szent Márton-napi eseményekre** Kaufbeuren testvérvárosunk kapott meghívást, ám egyéb elfoglaltságukra hivatkozva nem tudtak részt venni az eseményen.

1. **Egyéb testvérvárosi kapcsolatok**
2. **Kapcsolat Lappeenrantával:**
   * ***2023. február 21-én*** finn testvérvárosunk és Imatra város közlekedési és projektszakemberekből álló csoportja látogatott hozzánk a sikeres StreetAI projektjük bemutatása, valamint tapasztalatcsere céljából a városi utak építése és karbantartása, illetve a tömegközlekedés témában. A vendégeket Horváth Soma alpolgármester úr, valamint Bokányi Adrienn, Németh Ákos és Szuhai Viktor tanácsnokok fogadták a megbeszélésen. A StreetAI projekt prezentációjának alkalmával megismertük, hogy a két városban hogyan működik az a digitális felület, ami képes szinte valós idejű adatokat szolgáltani az utak állapotáról, a közlekedésről, az időjárási viszonyokról stb. A látogatás alkalmával felmerült, hogy a Balti-tenger régiójával közösen benyújtásra kerülő pályázatukba Szombathely társult partnerként csatlakozzon, ami a látogatást követően meg is valósult.
3. **Kapcsolat Kaufbeurennel:**
   * ***2023. május 12-14. között*** a Szombathelyi Pingvinek Jégkorong Klub 14 fővel Kaufbeurenben részt vett a jótékonysági jégkorongbajnokságon, ami a rászoruló gyermekek és fiatalok támogatását szolgálja. A nemzetközi mezőnyben 16 csapat mérte össze erejét, a szombathelyiek a profik között indultak. A játékosok az Öntkéntes Tűzoltó Egyesület lelkes tagjainak kíséretében megismerkedtek Kaufbeuren nevezetességeivel is.

* ***2023. május 26-28-ig*** Stefan Bosse főpolgármester úr meghívására Dr. László Győző és dr. Horváth Attila alpolgármester urakkal Kaufbeurenben tartózkodtam, a két város közt fennálló 30 éves testvérvárosi jubileum ünnepi eseményén. A rendezvényen képviseltette magát a Szombathelyi Turisztikai és Testvérvárosi Egyesület, a Német Önkormányzat, valamint a Szent Márton-plébánia is. A delegációk buszos városnézésen, illetve a Városházán tartott kapcsolatépítő találkozón is részt vettek.
* ***2023. július 14-17-ig*** Tóth Kálmán, Putz Attila és Kelemen Krisztián képviselő urak Kaufbeurenben tartózkodtak a hagyományos Tänzelfest ünnepségen, melyen a Testvérvárosi Egyesület ismét standdal népszerűsítette Szombathelyt, és ahol az Ungaresca Táncegyüttes tagjai felléptek.
* ***Szeptember elején*** a Német Szövetségi Köztársaság Budapesti Nagykövetségének felkérésére kiállítási anyagot küldtünk a két ország közti diplomáciai kapcsolatok felvételének 50. évfordulója alkalmából megrendezésre kerülő virtuális kiállításhoz. A Kaufbeurennel immár 30 éve fennálló kapcsolat sokszínűségét bemutató fotók és szöveges kiadvány, illetve rövid videófilm került feltöltésre.
* ***2023. szeptember 21. és 25. között***Kaufbeuren testvérvárosunk kirándulócsoportja Szombathely és környéke nevezetességeinek megismerése érdekében látogatott hozzánk. A Testvérvárosi Egyesület tagjainak kalauzolásával bejárták a várost és környékét, valamint elutaztak a Balatonhoz is. Az Ernst Holy elnök és Alexander Müller ügyvezető úr által vezetett csoportot a Városházán Dr. László Győző alpolgármester úr társaságában köszöntöttem, ahol a helyi citeraegyesület népviseletbe öltözött tagjai külön műsorral kedveskedtek nekünk.

1. **Kapcsolat Elbląggal:**
   * ***2023. június 19. és 21. között*** Szuhai Viktor tanácsnok úr a Savaria Múzeum munkatársaival a Waclaw Felczak Alapítvány Skamander pályázatának eredményeként lengyel testvérvárosunkba, Elblągba utazott, ahol Csapláros Andrea igazgató asszony az intézmény beszélgetéssorozatának keretében előadást tartott a lengyel, főként múzeumi közönségnek. Csapláros Andrea múzeumigazgató nagy érdeklődéssel kísért előadásában a hazai múzeumi hálózatról, az intézmények működéséről és a szombathelyi múzeumok tevékenységéről beszélt, kiemelve a jelen legfontosabb feladatait, a digitalizálást, a kiállítások létrehozását és a múzeumpedagógiai feladatokat. Az előadást követően egy közeli múzeum vezetője felvette a kapcsolatot Csapláros Andrea múzeumigazgatóval, hogy a későbbiekben egy Visegrádi Négyeket érintő közös digitalizálási pályázatról egyeztessenek.
2. **Kapcsolat Kutaisivel:**
   * ***2023. május 1. és 5. között*** Dr. László Győző alpolgármester úr és Tóth Kálmán elnök úr részt vett a Kutaisi Város Napja rendezvényein. Az ünnepi eseményeken történő résztvétel mellett a testvérvárosi delegációk megismerkedtek a város nevezetességeivel.
3. **Kapcsolat Leccóval:**
   * ***2023. június 23. és 26. között*** Horváth Soma és Dr. Horváth Attila alpolgármester urak olasz testvérvárosunkban tartózkodtak a Tó ünnepe alkalmával, ami során testvérvárosi konferenciát tartottak energiahatékonyság témában. Szombathely körforgásos hulladékgazdálkodásáról és a fásítási programról Horváth Soma alpolgármester úr tartott előadást. Az előadásokat követően a testvérvárosok egyeztettek a közös energiahatékonyság témájában beadandó pályázatról.
4. **Kapcsolat Santiago do Cacém-jel:**

* ***2023. július 14. és 17. között*** portugál testvérvárosunk, Santiago do Cacém polgármesterének meghívására Dr. László Győző és Dr. Horváth Attila alpolgármester úr és Bokányi Adrienn tanácsnok asszony társaságában látogatást tettem a Santiago Style Weekend rendezvényen. A delegáció tagjaival megtekintettük a város és a környék nevezetességeit, találkoztunk Miguel de Pape úrral, a Portugál Magyar Baráti Társaság elnökével, valamint Iván Gábor úrral, a lisszaboni Magyar Nagykövetség elsőbeosztottjával, akikkel egyeztettünk a jövőbeli együttműködési lehetőségekről.

1. **Kapcsolat Oberwarttal:**

* ***2023. március 9-én*** Szuhai Viktor külügyi tanácsnok Oberwart testvérvárosunkba látogatott, ahol részt vett a Signal 112 „Nemzetközi mentő és tűzoltó szakvásár” ünnepélyes megnyitóján.
* ***2023. november 27-én*** Bokányi Adrienn tanácsnok asszony, Barta Balázs ügyvezető és Balogh Károly Zsolt tiszteletbeli konzul, kamarai főtitkár társaságában Oberwartra látogattam, ahol gazdasági együttműködés érdekében tárgyaltunk Georg Rosner polgármester úrral, Ing. Roland Poiger jegyző úrral, illetve Michael Leitgeb alpolgármester úrral. Megállapodtunk abban, hogy a hosszú távú, eredményes munka érdekében közös munkacsoportot állítunk fel, amely szakemberekből és politikai döntéshozókból áll mindkét város részéről.

1. **Kapcsolat Ungvárral:**

* ***2023. április 4-én*** “A háború nem rabolhatja el a gyermekkorunkat” címmel nyílt gyermekrajz-kiállítás az AGORA Savaria Filmszínházban, ahol a résztvevőket Szombathely Megyei Jogú Városa nevében Dr. László Győző alpolgármester úr köszöntötte. A kiállított képeket olyan ukrán gyermekek készítették, akik a háború elől menekülve Magyarországon találtak átmeneti menedéket, olyan ukrán gyermekek, akik már Magyarországon születtek, vagy akik Szombathely testvérvárosában, Ungváron élnek. A kiállítás az ukrán Litera Egyesület, Szombathely MJV Önkormányzata, az AGORA Savaria Kulturális és Médiaközpont NKft., valamint a BONA FIDE Egyesület támogatásával valósult meg.
* ***2023 augusztusában*** Önkormányzatunk segítségévelFerencz Zoltán úr, székesfehérvári vállalkozó támogatást nyújtott az ungvári „DOROHA ZHYTTIA" Egészségügyi és Szociális Rehabilitációs Központ fogyatékossággal élő gyermekei részére.

1. **Kapcsolat Sziszekkel:**

* **2023. június 2. és 4. között** Kelemen Krisztián és Putz Attila képviselő urak, valamint Dr. Huszár Attiláné dr. Fábiánkovits Erzsébet horvát önkormányzati képviselő Sziszeken részt vett a Város Napja rendezvényen. Az esemény programjain túl a küldöttség tagjai részt vettek a Szent Quirinus napja alkalmából tartott ünnepi szentmisén és megismerkedtek a város nevezetességeivel is.

1. **Kapcsolat Ramat-Gan-nal:**

* ***2023. május 29. és június 2. között*** Horváth Soma alpolgármester és Szuhai Viktor tanácsnok urakkal Ramat-Gan-ban tartózkodtam, a város 100 éves alapítása alkalmából tartott testvérvárosi találkozón. Az eseményen Weinheim, Wroclaw, Barnet/London, Kassel és Phoenix testvérvárosok is képviseltették magukat. A delegációk megtekintették Ramat-Gan nevezetességeit és ellátogattak Jeruzsálembe is.

Kérem a Tisztelt Bizottságot, hogy a Szombathely Megyei Jogú Város Önkormányzata 2023. évi testvérvárosi kapcsolatainak működéséről, eredményességéről szóló beszámolót elfogadni szíveskedjék.

Szombathely, 2023. december „ „.

**/: Dr. Nemény András :/**

**HATÁROZATI JAVASLAT**

**……………./2023. (XII. 12.) VISB. sz. határozat**

A Városstratégiai, Idegenforgalmi és Sport Bizottság a Szombathely Megyei Jogú Város Önkormányzata 2023. évi testvérvárosi kapcsolatainak működéséről, eredményességéről szóló beszámolót a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X. 31.) önkormányzati rendelet 54. § (3) bekezdés 7. pontja alapján jóváhagyja.

**Felelős:** Dr. Nemény András, polgármester

**Határidő:** azonnal